钦定古今图书集成/明伦汇编/官常典/第790卷 > 余卞 余爽
## 钦定古今图书集成/明伦汇编/官常典/第790卷 > 余卞 余爽

按《宋史余良肱传》：“良肱子卞，字洪范，爽字荀龙，皆以
任子恩试校书郎。爽博学多大略，累为唐州判官、湖
北安抚司勾当机宜文字，讨叛蛮有功，知沅州。蛮杀
沿边巡检，卞设方略复平之，加奉议郎。先是，良肱为
鼎州推官，五溪蛮叛，良肱运粮境上，周知其利害，上
书言：此弹丸地，不足烦朝廷费，不如弃与而就抚之。”
当时是其议，未果弃也。及蛮叛，断渠阳道振，官军不
得进。卞适使湖北帅唐义问，即授卞节制诸将，阴选
死士三千人，夜衔枚绕出贼背，伐山开道，漏未尽，数
刻，入渠阳。黎明，整众出，贼大骇，尽锐来战，奋击大破
之。鼓行度险，贼七遇七败，斩首数千级，蛮遂降。寻有
诏废渠阳军为砦，尽拔居人护出之。绍圣初，治“弃渠
阳”罪，免归。徽宗即位，复奉议郎，管勾玉隆观。未几，复
渠阳为靖州。又论前事，免，终于家。爽尚气自信，不少
贬以合世。应元丰诏，上便宜十五事，言过剀切。元祐
末，爽复极言请太皇太后还政事。章惇憾爽不附己，
乃擿其言为谤讪，以瀛州防御推官除名，窜封州。久
之，起知明州，未行，以言者罢监东岳庙。崇宁中，与卞
俱入党籍。